maainfo »»» maainfo.ee » EST » Maaelu võrgustikutöö osakond / Maamajanduse analüüsi osakond » Maaeluvõrgustik » Uudised, artiklid (ARHIIV) » 2009 september » 22.09.2009
EST Maaelu võrgustikutöö osakond / Maamajanduse analüüsi osakond Maaeluvõrgustik Uudised, artiklid (ARHIIV) 2009 september 22.09.2009
Kivi-Vigala külaväljak - tehtu ületab unistused
Originaalallikas: Nädaline
Kivi-Vigalas avati reedel pidulikult maitseka kujundusega ligi hektari suurune keskväljak, kus on purskkaev, kõnniteed, istepingid, laste mänguväljak ja jaanitule tegemise koht. Kõik see asub endise rahvamaja, nüüdseks renoveeritud Vigala külade keskuse vahetus läheduses.
Kõik kokku - nii maja renoveerimine kui ka väljaku väljaehitamine - läks maksma alla nelja miljoni krooni. Raha saadi kultuuriministeeriumilt, majandus- ja kommunikatsiooniministeeriumilt, EL Maaelu Arengu Euroopa Põllumajandusfondi LEADER-programmist, Ettevõtluse Arendamise Sihtasutuselt (EAS), hasartmängumaksu-nõukogult ja märkimisväärne on valla omaosalus.
Raplamaa Partnerluskogu juhatuse liige Jaak Vitsur ütles ausalt välja, et tema nii suure ettevõtmise edukuses algul küll kahtles. „Kivi-Vigala kaunis külaväljak on parim näide ühistest pingutustest," ütles ta.
Raplamaa Omavalitsuste Liidu tegevjuht Silvi Ojamuru leidis, et Vigala vallas on nagu uus ärkamisaeg, ja pidas tehtut heaks näiteks, kuidas mitmest allikast saadud rahaga on võimalik valmis ehitada nii kaunis ja inimestele vajalik objekt.
Vigala vallavanem Priit Kärsna tänas Rootsis elavat perekond Valget, kes lagunenud rahvamajahoone ja maatüki vallale kinkis. Külamaja ja -väljaku pidulikul avamisel osales ja tervitas Vigala rahvast oma pere nimel Helgi Kirsti Valge. Tema, väljaku arhitekt Margit Leemet ja põllumajandusministeeriumi asekantsler Toomas Kevvai heiskasid Vigala valla lipu.
Vallavolikogu esimees Enn Roosi arvates ületab tehtu unistused ja kõik kokku on natuke toredam, kui vajadus nõuab. Külaväljakut ja -keskust kui ilusat kooskäimiskohta õnnistas Vigala koguduse õpetaja Kristiina Jõgi.
EASi esindaja Rainer Aavik, ehitaja OÜ Lalande esindaja Mati Palm ja maja sisekujundaja disainer Juta Ruut lõikasid läbi lindi ja seejärel sai imetleda külamaja. Vallavanem tänas kõiki asjaosalisi Vigala oma raamatuga „Pärimuse pärlid", laulis meeskvintett ja tõeline üllatus oli, kui Läti külast Albert Heinsaar klaveril ja Priit Kärsna klarnetil omalt poolt muusikalise tervituse tõid.
Esimene pidu, kus esinesid oma valla taidlejad, kestis külakeskuses hilisööni ja peolisi oli seekord tõesti palju.